《白将军歌为吉轩令君赋》
明代·于慎行

君不见关西故将五陵豪，束发从军受六韬。莲花玉剑浮云骑，从击阴山塞月高。

又不见五云楼阁春窈窕，射策彤庭海日晓。碧衣行尽长安陌，玉勒银鞍弄騕袅。

君家甲第陇云东，文武家声霄汉通。已看彩凤鸣秦苑，早见仙凫出汉宫。

三年试政齐城宰，万树名花何罨蔼。函关却望紫气深，姑射山中春未改。

将军矍铄状如何，七十犹能击缶歌。廉颇善饭英风在，马援凭鞍壮志多。

封侯万户吾何有，庭种芳兰门种柳。结束还徵侠少游，十千一醉新丰酒。

齐城东去是三山，弱水蓬莱路不艰。郎君跪乞长生药，为驻仙人千岁颜。

吾闻黄河东来三万里，从亘榆关天际起。将军世泽亦如此，累累肘后何足比。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。